Universis presentes litteras inspecturis, nos frater Hugo, prior humilis Sancti Symphoriani Eduensis et conventus ejusdem loci, notum facimus quod cum nos habeamus triginta denarios Parisiensium ex annuo redditu super quadam domo sita in vico Sancti Pancracii Eduensis, inter domum Galteri dicti Raclot et domum Martini dicti Volete, juxta viam publicam per quam recte itur de domo episcopali Eduensi versus ecclesiam Sancti Pancracii, et super appendiciis et pertinenciis dicte domus, quam domum nunc tenent magister Garinus, capentarius, et Mora, ejus uxor, et super dictis domo et appendiciis viri venerabiles decanus et capitulum Eduense habeant similiter viginti solidos Turonensium reddituales, nos super premissis cum dictis decano et capitulo concordamus in hunc modum: quod nos dictos triginta denarios super dictis domo et appendiciis percipiemus annis singulis in octabis festi beati Martini estivalis, nec ipsi decanus et capitulum dictos viginti solidos quos habent super premissis ut dictum est levare poterunt nec exigere vel jus aliquod in dicta domo vendicare donec nobis de dictis triginta denariis sit annis singulis plenarie et integre satisfactum. Actum est etiam et concordatum inter nos et dictos decanum et capitulum quod, salvis sibi dictis viginti solidis, jus prioritatis quod habemus in dictis domo et appendiciis nobis integrum remanet atque salvum. Hanc autem concordiam nos predicti prior et conventus volumus ac etiam approbamus. In cujus rei testimonium sigillum Sancti Symphoriani quo utimur litteris presentibus duximus apponendum. Datum anno Domini Mº CCº octogesimo nono, mense januario.